钦定古今图书集成/明伦汇编/氏族典/第171卷 > 《廖用贤尚友录》 > 班伯
## 钦定古今图书集成/明伦汇编/氏族典/第171卷 > 《廖用贤尚友录》 > 班伯

按《汉书叙传》：“况子伯，少受《诗》于师丹，大将军王凤荐
伯宜劝学，召见宴昵殿，容貌甚丽，诵说有法，拜为中
常侍。时上方乡学，郑宽中、张禹朝夕入说《尚书》《论语》
于金华殿中，诏伯受焉。既通大义，又讲异同于许商，
迁奉车都尉。家本北边，志节忼慨，数求使匈奴。河平
中，单于来朝，上使伯持节迎于塞下。会定襄大姓石”
季群辈报怨，杀追捕吏，伯上状，因自请愿试守期月，
上遣侍中中郎将王舜驰传代伯护单于，并奉玺书
印绶，即拜伯定襄太守。定襄闻伯素贵，年少，自请治
剧，畏其下车作威，吏民竦息。伯至，请问耆老父祖故人有旧恩者，迎延满堂，日为供具，执子孙礼，郡中益
弛。诸所宾礼皆名豪，怀恩醉酒，共谏伯宜颇摄录盗
贼，具言本谋亡匿处。伯曰：“是所望于父师矣。”迺召属
县长吏，选精进掾史分部收捕，及它隐伏，旬日尽得。
郡中震栗，咸称神明。岁馀，上征伯，伯上书愿过故郡
上父祖冢。有诏太守、都尉以下会。因召宗族，各以亲
疏加恩，施散数百金，北州以为荣，长老纪焉。道病中
风，既至，以侍中、光禄大夫养病。久之。上出，过临候伯，
伯惶恐，起视事。后侍禁中，设宴饮之会。时乘舆幄坐，
张画屏风，画纣醉踞妲己，作长夜之乐。上问伯曰：“此
图何戒？”伯曰：“‘沈湎于酒’，《微子》所以告去也；式号式謼，
《大雅》所以流连也。《诗》《书》淫乱之戒，其原皆在于酒。”上
喟然叹曰：“吾久不见班生，今日复闻谠言。”迁水衡都
尉，侍中，秩中二千石。会病卒，年三十八。